หอการค้าไทย เชื่อมั่นกรุงเทพมหานคร พร้อมเปิดเมืองรับนักท่องเที่ยวต่างชาติ วันที่ 1 พฤศจิกายนนี้
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยภายหลังร่วมประชุมขับเคลื่อนแผนการเปิดประเทศ รับนักท่องเที่ยวในพื้นที่กรุงเทพมหานคร โดยมี พล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธาน ว่า ที่ประชุมได้รายงานความพร้อมในด้านต่างๆ รวมไปถึงแผนเผชิญเหตุ โดยเชื่อมั่นว่าในวันที่ 1 พฤศจิกายนนี้ จะสามารถเปิดรับนักท่องเที่ยวได้ตามเป้าหมาย คาดว่าจะมีนักท่องเที่ยวเข้ามาประมาณเดือนละ 3 แสนคน โดยวานนี้ (25 ต.ค.) หอการค้าไทย ได้ร่วมตรวจเยี่ยมความพร้อมของท่าอากาศยานสุวรรณภูมิ ซึ่งทุกฝ่ายพยายามเตรียมมาตรการรองรับไว้เป็นอย่างดี ทั้งนี้ การสื่อสารให้เกิดความเข้าใจที่ตรงกัน เป็นเรื่องที่สำคัญ เพื่อป้องกันความสับสน และสามารถปฏิบัติตามได้อย่างถูกต้อง โดยเฉพาะนักเดินทางที่จะเข้า-ออก ประเทศไทย เมื่อมีความชัดเจนและเห็นตรงกันแล้วภาคเอกชนก็พร้อมที่จะสนับสนุนในการสื่อสารข้อมูลให้ทั่วถึงและจะมีการสื่อสารความคืบหน้าให้กับหอการค้าจังหวัดทั่วประเทศได้รับทราบต่อไป อย่างไรก็ตาม หอการค้าไทย ยังกังวลเรื่องการอนุญาตให้สามารถดื่มแอลกอฮอล์ได้ในเดือนธันวาคมนี้ จึงมีข้อเสนอให้ทดลองในพื้นที่ที่ได้รับการรับรอง SHA+ ก่อน ซึ่งที่ประชุมเห็นควรให้มีการหารือถึงแนวทางในการควบคุมให้ชัดเจน มิเช่นนั้นหากมีเหตุการณ์ที่ไม่คาดคิดเกิดขึ้น การเติบโตทางเศรษฐกิจที่คาดหวังจาก 2 เดือนที่เหลือของปีนี้อาจจะไม่เกิดขึ้น นอกจากนี้ โครงการ “ฮักไทย ฮักกรุงเทพ” ที่ได้ร่วมกันดำเนินการ คาดว่าจะช่วยกระตุ้นการใช้จ่าย รวมทั้งทำให้มีการจ้างงานคนไทย ผ่านความร่วมมือของภาครัฐและเอกชน อีกทั้งมาตรการกระตุ้นเศรษฐกิจของภาครัฐ ทั้งโครงการคนละครึ่งและยิ่งใช้ยิ่งได้ จะช่วยเพิ่มกำลังซื้อให้มีเงินหมุนเวียนในระบบมากขึ้นด้วยนายสนั่น กล่าวด้วยว่า ผลสัมฤทธิ์ของการเปิดประเทศไม่ได้อยู่ที่การเปิดรับนักเดินทางจากต่างประเทศเท่านั้น แต่อยู่ที่คนไทยทุกคนที่จะต้องช่วยกันปฏิบัติตามมาตรการรักษาความปลอดภัยทางสาธารณสุขอย่างเคร่งครัดด้วย